钦定古今图书集成/方舆汇编/职方典/第1505卷 > 丽江府山川考 通志府志合载
## 钦定古今图书集成/方舆汇编/职方典/第1505卷 > 丽江府山川考 通志府志合载

象山　在府西北五里。其下有泉，即鹤庆漾弓江源也。

吴烈山　峰峦起伏，环拱府治，在府东十五里，其东南五里为东山。

珊碧外龙山　：在府西南二十里。孤峰崒嵂，上产竹箭。

雪山　在府西北二十里。一名玉龙山。众峰插云，两崖壁立。金沙江过其中。山巅积雪，四时不消，远望如玉，飞流峻谷，不可穷数。蒙氏号为“北岳。”

阿那山　在府北七十里。按《明一统志》：“在宝山州西南一十五里，上有阿那和寨。”

珊兰阁山　在府北八十里。按《明一统志》：“在宝山州北八十里。”

雪盘山　在府西南二百里。按《明一统志》：“在兰州南二十里，四时常积雪。”

福源山　在府西二百五十里。按《明一统志》：“在兰州治北，延亘东南五十馀里。”

老君山　在府西南二百五十里，即罗均山。花马山　，在府西北三百五十里。山多花石，琢露马形，故名。

汉薮山　在府西北五百里。高可万仞，上有三湖，各宽五亩，深不可测。

黄山　：在府治西。土俗：正月初旬，男女群聚树木坛中，祭天于此。

芝山　在雪山西南麓，林景清幽，上有解脱禅林。明熹宗赐名“福国寺。”

南山　在府城南一十里。冈峦秀坦，府之案山。马左墅。他郎场山　，在府南三十五里。土人以为“牧地。”

风罗大山　，在兰州西三百馀里。山极高厚，沿澜沧江直接永昌。

金沙江　在府东北一百五十里。绕而南流，即丽水也。源出吐蕃犁牛石下，名犁水，讹“犁” 为“丽。” 过雪山，经府界。江出金沙，故名金江。元世祖征大理，从此济师。

兰沧江　在府西南三百里。源出吐蕃嵯和歌甸，流经旧兰州界，西南流达于南海。按《明一统志》，“东汉明帝永平中，始通博南山道，渡澜沧水” ，即此。

怒江　源出西域，经怒彝地，故曰“怒江。” 入府境，出野人界，又入永昌，名潞江。

玉河　源出象山北麓，有泉数处涌出，汇流成溪。至双石桥分为二派，一经入八河，一由白马里、刺缥里至东园桥，合流入鹤庆，为漾弓江。附郡之田，地处高阜者，赖此与清溪二水滋灌。先时泉忽自竭，土人朝暮祈祷，后复涌出如故。“中海　” 在府西北十里，山水汇聚成潴，以备蓄泄，周三四里。

清溪　其源有二：一出东山，一出雪山，至东园里合流，绕府前，入鹤庆界。

龙潭　在府西南十里。阔数十亩，四畔草结葑牌履及一方三方皆动。人或近之，风雨辄起。

温泉　有四：一在府治东北八十里白水河边，地名阿失村。一在府治西一百六十里北浪沧之北，金沙江滨。一在府治东南一百里，地名“无土。” 一在兰州七坪村东涧十里许深谷之中，水净洁，无硫磺气，浴之能已风湿。

康泉　在府治前。味极甘冽，为丽泉第一。饮之能除疾病。

苦泉　有二：一出“吴烈山涧，一出剌沙村” ，其味微苦，饮之能却疾。

白石溪　在兰州西，中多白石。